Behrang Ulu - Wikipedia

# Behrang Ulu

### Dari Wikipedia Bahasa Melayu, ensiklopedia bebas.

Behrang Ulu terletak lebih kurang 12 km ke utara dari Tanjung Malim, melalui Proton City dan 7 km ke arah barat dari pekan Behrang Stesen di Negeri Perak.

Behrang Ulu adalah perkampungan-perkampungan di bahagian ulu Sungai Behrang yang mengalir ke Sungai Bernam. Secara fizikal terdapat dua kawasan utama iaitu Behrang Ulu Batu 7 dan Behrang Ulu Batu 8.Kawasan Behrang Ulu Batu 7 pula terbahagi kepada Kampung Baru Behrang Ulu dan yang utama ialah Kampung Sungai Sekiah.

Terdapat banyak sungai yang mengalir di dalam kawasan ini. Sungai Behrang yang mengalir melalui Behrang Ulu ini mempunyai beberapa anak atau cawangan seperti Sungai Sekiah, (Kampung Sungai Sekiah adalah terletak dia antara pertemuan Sengai Sekiah dan Sungai Behrang) dan juga Sungai Dara yang melalui Batu 8. Sungai-sungai ini pula mempunyai cabang anak sungai yang lain seperti Sg Keroh, Sg Jerenang, Sg Perabu, Sg Canai, Sg Perangin dan banyak lagi.

Kawasan ini terletak di kaki Banjaran Titiwangsa di sebelah barat dengan hawa sejuk pada waktu malam dan berkabus. Udara di kawasan ini adalah nyaman kerana masih diliputi hutan yang mana sungai-sungai yang mengalir adalah masih bersih dan segar. Akan tetapi dengan pembangunan dan kerja-kerja pembinaan, walaupun terancang dari segi alam sekitar, di hulu Sg Sekiah, ia sedikit sebanyak telah mengganggu aliran dan ekosistem di dalam sungai tersebut dan yang berkaitan dengannya.

Sumber ekonomi utama adalah pertanian terutama getah. Terdapat banyak dusun buah-buahan sebagai sumber pendapatan bermusim seperti durian, manggis, langsat dan petai. Dengan pemodenan dan pembangunan kawasan dan minda banyak yang terlibat dengan sektor industri di kawasan Proton City. Pada era 80-an, industri pembalakan adalah industri yang penting di kawasan ini terutama di hulu Sg Sekiah akan tetapi kerajaan telah menamatkan kontrak pembalakan ini. Walau bagaimanapun kesan pembalakan ini masih dapat dilihat dan dirasai di mana ia telah sedikit sebanyak mencemari ekosistem hutan, binatang dan sungai. Banyak binatang yang kini jarang dapat dilihat walaupun dahulunya adalah sesuatu yang biasa bagi penduduk di kawasan ini contohnya pelanduk, landak, ayam pegar (kuang), kubung, kongkang, tenggiling, ikan terobol, ikan tengas dan udang galah. Mujurlah ia tidak terlalu teruk dan terlalu merosakkan ekosistem yang menyebabkan kepupusan haiwan dan pokok. Binatang dan haiwan tersebut masih ada tetapi mungkin naik atau lari ke hulu sedikit.

Penduduk di kawasan ini adalah dari etnik Mandailing,Minang,Rokan,Selayang, Rawa dan lain-lain terutama penduduk di Kampung Sungai Sekiah dan Batu 8 manakala di Kg Baru Behrang Ulu atau digelar orang tempatan "POS" (sebutan PORST dalam telo masyarakat tempatan) didiami oleh majoriti Kaum Cina dan India. Terdapat juga perkampungan Orang Asli lebih kurang 1 km dari Batu 8 iaitu Kampung Cinggong. Satu lagi perkampungan Orang Asli ialah di jalan antara Behrang Ulu dan Behrang Stesen iaitu Kg Cina'en.

Diperolehi daripada "http://ms.wikipedia.org../../../b/e/h/Behrang_Ulu_0bb7.html"

Kategori: Tempat di Perak

##### Views

- Rencana
- Perbincangan
- Semakan terkini

##### perhubungan

- Tentang Wikipedia
- Masyarakat
- Muat naik pintar
- Hubungi kami
- Menderma
- Bantuan

##### Cari